SA akteur (11) eerste om Oscar vir jonges te wenCaleb Payne het Sondagaand die toekenning vir beste kinderakteur ontvang. (Foto: Rich Polk/Getty Images/AFP) ŉ 11-jarige akteur van Stellenbosch het die afgelope naweek geskiedenis gemaak toe hy die eerste Suid-Afrikaanse akteur geword het om ŉ Young Artist Academy-toekenning te wen. Dié toekenning word die afgelope 43 jaar uitgedeel. Caleb Payne het Sondagaand die toekenning vir beste kinderakteur in ŉ film by ŉ gala-seremonie in Los Angeles in die VSA ontvang. Caleb het twee ander kinderakteurs wat vir die toekenning benoem is, Tristan Riggs in The Seventh Day en Violet McGraw in Separation geklop. Die jong akteur is in September benoem vir sy vertolking van ŉ Albanese vlugteling, Jetmir, in die film Good Life, berig Times Live. Die Netflix-rolprent, wat deur Bonnie Rodini geregisseer is, volg ŉ vrou wat ná ŉ gebroke hart ŉ jong seun ontmoet wat haar gids en vriend word en haar eindelik leer hoe om ŉ goeie lewe te lei. Caleb het kort ná sy oorwinning aan Times Live gesê dat hy geëerd is om die toekenning te ontvang. “Dit was so onverwags. Ek was nie seker hoe dit sou uitdraai nie en ek wou nie te veel hoop daarop plaas nie, maar ek het gewen en dit voel onwerklik,” sê hy. “My gunsteling deel van die aand was om na al die toesprake te luister en na die genomineerdes en hul reaksies te kyk toe hulle gewen het. En natuurlik toe ek self gewen het.” Honderde Suid-Afrikaners het hul tot sosiale media gewend om die jong akteur geluk te wens met sy prestasie en dat hy die land se naam hoog hou. “Hy was briljant! Ek het regtig die film geniet as gevolg van hom,” skryf een Facebook-gebruiker. “Geluk jong man, ons is so trots. Jy verteenwoordig ons so goed met so ŉ fantastiese talent.” Die amptelike opposisieparty, die DA, het boonop ook sy gelukwense aan Caleb gestuur. Vorige akteurs wat die toekenning gewen het, sluit Julia Roberts, Drake, Zendaya en Leonardo DiCaprio in. ‘Vind genot om voor die kamera te wees’ Die film Good Life. (Foto: Caleb Payne/Instagram) Met Caleb se nominasie vir die toekenning het hy in ŉ onderhoud met die Expresso Show gesê dat hy ŉ liefde vir ŉ akteurwees ontwikkel het toe hy die eerste keer voor ŉ kamera geplaas is. “Toe ek ses jaar oud was, het ek vir die eerste keer in ŉ advertensie gespeel en die regisseur het vir my pa gesê ek moet oorweeg om ŉ akteur word. Ek het dadelik ŉ liefde daarvoor ontwikkel om rond te speel met die karakter,” sê hy. “Ek vind genot daarin om ŉ voor die kamera te wees want jy kan rondspeel met emosies, maar tog hou ek ook baie van teaterproduksies want dit is meer van ŉ uitdaging, jy moet improviseer en aangaan.” Volgens Caleb is dit nie maklik om met die eise van ŉ akteurwees by te hou nie, aangesien hy daagliks sy aksente moet oefen, asook ander liggaamlike oefeninge soos kung fu, skermkuns en dans doen om te verseker dat hy gereed is vir enige moontlike rol.